钦定古今图书集成/明伦汇编/氏族典/第119卷 > 陈方泰
## 钦定古今图书集成/明伦汇编/氏族典/第119卷 > 陈方泰

按《陈书南康愍王昙朗传》：“昙朗子方泰，少麤犷，与诸
恶少年群聚，游逸无度。世祖以南康王故，特宽贳之。
天嘉元年，诏以方泰为南康世子，嗣南康王。后闻昙
朗薨，于是袭爵南康嗣王。寻为仁威将军、丹阳尹，置
佐史。太建四年，迁使持节，都督广衡交越成定明新
合罗德宜黄利安建石崖十九州诸军事、平越中郎”
将、广州刺史。为政残暴，为有司所奏，免官。寻起为仁
威将军，置佐史。六年，授持节、都督《豫章郡》诸军事、豫
章内史。在郡不修民事，秩满之际，屡放部曲为劫，又
纵火延烧邑居，因行暴掠，驱录富人，征求财贿，代至，
又淹留不还。至都，诏以为宗正卿，将军、佐史如故。未
拜，为御史中丞宗元饶所劾，免官，以王还第。十一年，
起为宁远将军，直殿省。寻加散骑常侍，量置佐史。其
年八月，高宗幸大壮观，因大阅武。是时，方泰当从，启
称所生母疾不行，因微服往民间，淫人妻，为州所录。
又率人仗抗拒，伤禁司，为有司所奏。上大怒，下方泰
狱，寻复本官爵。祯明初，迁侍中。三年，隋师济江，方泰
与忠武将军、南豫州刺史樊猛、左卫将军蒋元逊领
水军于白下，往来断遏江路。隋遣行军元帅长史《高
颎》领船舰溯流当之。猛及元逊并降，方泰所部将士
离散，乃弃船走。及台城陷，与后主俱入关。隋大业中
为掖令。